Nu bliver dit kørekort til en app: Regeringen vil gøre ID-beviser digitale

Politik Eksklusivt for kunder

Hvis du bliver stoppet i en trafikkontrol, og betjenten beder om dit kørekort, kan du nøjes med at hive mobilen frem i fremtiden.



Regeringen vil nemlig gøre kørekortet digitalt, og på sigt skal flere ID-beviser som for eksempel sundhedskortet også forvandles til apps på mobilen i stedet for små plastickort.



"I dag har de fleste en smartphone, og den er blevet en fast del af mange danskeres hverdag. Mange bruger mobilen til for eksempel at betale regninger i netbanken, se deres lønseddel i eBoks eller overføre penge med MobilePay. Mobilen har nærmest erstattet pungen, og derfor giver det god mening at få kørekortet på mobilen, så det altid er lige ved hånden," siger innovationsminister Sophie Løhde (V) i en pressemeddelelse.



Det bliver en del af regeringens digitale servicereform 'Digital service i verdensklasse'.



En app fra 2020



Ifølge ministeren bliver kørekortet digitaliseret i form af en app, som man kan logge ind på ved at taste en personlig kode eller afgive et personligt fingeraftryk. App'en skal være klar i 2020.



Appen vil fungere som et supplement til det fysiske kørekort, som altså stadig kan bruges fuldstændig som hidtil.



Samtidig vil regeringen forenkle og digitalisere ansøgninger og sagsbehandling, når det gælder kørekort.



"Mange oplever, at der er meget lang ventetid på at få behandlet deres ansøgning om kørekort, fordi det foregår manuelt og papirtungt. Derfor vil regeringen, ud over at gøre selve kørekortet digitalt, også se på mulighederne for at digitalisere ansøgningsprocessen, så det sparer tid hos både ansøgerne og sagsbehandlerne," siger transportminister Ole Birk Olesen (LA) i pressemeddelelsen.







